Kommissionens beslutning

af 27. februar 2004

om ændring af beslutning 2002/794/EF om beskyttelsesforanstaltninger over for fjerkrækød, fjerkrækødprodukter og fjerkrækødtilberedninger til konsum, der importeres fra Brasilien

(meddelt under nummer K(2004) 557)

(EØS-relevant tekst)

(2004/198/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed(1), ændret ved forordning (EF) nr. 1642/2003(2), særlig artikel 53, stk. 1,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet(3), særlig artikel 22, stk. 1, og

ud fra følgende betragtninger:

(1) I henhold til Kommissionens beslutning 2002/794/EF(4) skal der udtages prøver af alle sendinger af fjerkrækød, fjerkrækødprodukter og fjerkrækødtilberedninger, der importeres fra Brasilien, for at påvise, at der ikke forekommer nitrofuraner.

(2) I henhold til artikel 6 i beslutning 2002/794/EF bør beslutningen tages op til revision på baggrund af de brasilianske myndigheders garantier og på grundlag af resultaterne af de undersøgelser, som medlemsstaterne har foretaget.

(3) Brasiliens kompetente myndigheder forelagde den 27. maj 2003 Kommissionen en handlingsplan, som Kommissionen anså for tilfredsstillende.

(4) Levnedsmiddel- og Veterinærkontoret konkluderer i sin rapport om kontrolbesøget(5), at handlingsplanen blev gennemført og håndhævet uden væsentlige mangler.

(5) Siden den 12. august 2003 har Kommissionen ikke via RASFF-systemet modtaget relevante meddelelser om nitrofuran i fjerkrækød, fjerkrækødprodukter og fjerkrækødtilberedninger fra Brasilien.

(6) Prøveudtagnings- og analysefrekvensen bør derfor reduceres.

(7) Beslutning 2002/794/EF bør ændres i overensstemmelse hermed.

(8) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Artikel 2, stk. 1, i beslutning 2002/794/EF affattes således:

"1. På grundlag af relevante prøveudtagningsplaner og påvisningsmetoder foretager medlemsstaterne en kemisk undersøgelse af 20 % af sendingerne af fjerkrækød, fjerkrækødprodukter og fjerkrækødtilberedninger, der er importeret fra Brasilien, for at forvisse sig om, at produkterne ikke er sundhedsfarlige for mennesker. Undersøgelsen skal især være lagt an på at påvise forekomst af nitrofuraner og deres metabolitter."

Artikel 2

Denne beslutning anvendes fra den 9. marts 2004.

Medlemsstaterne ændrer deres importforanstaltninger for at bringe dem i overensstemmelse med denne beslutning. De underretter straks Kommissionen herom.

Artikel 3

Denne beslutning er rettet til medlemsstaterne.

Udfærdiget i Bruxelles, den 27. februar 2004.

På Kommissionens vegne

David Byrne

Medlem af Kommissionen

(1) EFT L 31 af 1.2.2002, s. 1.

(2) EUT L 245 af 29.9.2003, s. 4.

(3) EFT L 24 af 30.1.1998, s. 9.

(4) EFT L 276 af 12.10.2002, s. 66.

(5) GD(SANCO)/9047/2003 - endelig.